Na temelju članaka 58. i 118. Zakona o odgoju i obrazovanju u osnovnoj i srednjoj školi  (Narodne novine broj: 87/08., 86/09., 92/10., 105/10. -ispravak, 90/11., 16/12., 86/12., 126/12., 94/13., 152/14., 7/17.,68/18., 98/19., 64/20., 151/22. i 156/23) i članka 27. Statuta Osnovne škole Stjepana Radića Bibinje, a nakon provedene rasprave na Učiteljskom vijeću, Vijeću roditelja i Vijeću učenika Osnovne škole Stjepana Radića Bibinje, Školski odbor Osnovne škole Stjepana Radića Bibinje na svojoj sjednici održanoj dana  01.10.2026.godine, pod  4. točkom dnevnog reda, donio je 

                                                                                                      

ETIČKI KODEKS

OPĆE ODREDBE

Članak 1.

Ovom odlukom utvrđuje se etički kodeks neposrednih nositelja odgojno-obrazovne djelatnosti u Osnovnoj školi Stjepana Radića Bibinje ( u daljem tekstu: Škola ).

Ovim etičkim kodeksom, uređuju se pravila primjerenog ponašanja neposrednih nositelja odgojno-obrazovne djelatnosti, koja su utemeljena na Ustavu Republike Hrvatske, zakonima, provedbenim propisima i pedagoškom standardu osnovnog školstva.

Članak 2.

Etički kodeks odnosi se na svaku osobu koja u Školi radi prema ugovoru o radu, ugovoru o djelu, ugovoru o volonterskom radu i ugovoru o volontiranju (u daljem tekstu: Djelatnik škole) i učenike Škole.
Članak 3.

Etički kodeks sadrži pravila uljudnog ponašanja djelatnika škole prema učenicima, roditeljima ili skrbnicima učenika, drugim građanima i u međusobnim odnosima.

Članak 4.

Etički kodeks omogućuje roditeljima, i skrbnicima te drugim građanima upoznavanje s ponašanjem koje imaju pravo očekivati od Djelatnika Škole.


ZAŠTITA OSOBNOG POLOŽAJA I OBAVLJANJA ODGOJNO-OBRAZOVNE DJELATNOSTI

Članak 5.

Na obavljanje poslova i ponašanje u Školi primjenjuju se načela:

1) Načelo poštivanja propisa i pravnog poretka Republike Hrvatske
Djelatnici škole trebaju poštovati pozitivne propise, i pravni poredak Republike Hrvatske i svojim radom i ponašanjem, omogućavati primjenu propisa prema svima u Školi pod jednakim uvjetima.

2) Načelo poštovanja dostojanstva osobe
Djelatnik škole treba poštovati dostojanstvo svih osoba s kojima je u doticaju prigodom obavljanja poslova.
Djelatnik škole ima pravo tražiti poštovanje svoje osobnosti od svih s kojima je       
u doticaju.

3) Načelo zabrane diskriminacije
Svakome je u Školi u svakom obliku zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

4) Načelo jednakosti i pravednosti
Djelatnik škole i učenik, trebaju se prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja.
Učitelji, ne smiju osobne interese pretpostaviti objektivnom prosuđivanju, i
profesionalnom obavljanju poslova.

5) Načelo samostalnosti nastavnog i drugoga stručnog rada
Učitelju se jamči, pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

6) Načelo sudjelovanja u društvenim procesima
Djelatnik škole se treba organizirano uključiti u društvene procese, sudjelovati u rješavanju problema u zajednici i svojim doprinosom utjecati na pozitivne promjene u društvu.

7) Načelo profesionalnosti
Djelatnik škole, a osobito nastavnik treba prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

8) Načelo slobode mišljenja i izražavanja
U svim područjima života i rada u Školi se potiče i podržava sloboda mišljenja i izražavanja.



9)  Načelo zaštite okoliša i skrbi za održivi razvoj
U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.


Učitelji  i stručni suradnici dužni su u svom radu postupati savjesno i odgovorno prema pravilima struke, i u skladu s temeljnim načelima humanosti, moralnosti, ispravnosti te vrijednosti zaštićenih međunarodnim pravom, osobito vodeći računa o pravima djece. 


Članak 6.

Djelatnici škole dužni su čuvati dignitet struke i izvan radnog vremena u školi, primjerenim i dostojanstvenim ponašanjem.


ODNOS  UČITELJA  I  UČENIKA

Članak 7.

Učitelji koji sudjeluju u odgojno-obrazovnom radu s učenicima trebaju:

· izvoditi odgojno-obrazovni rad u skladu s ciljevima, zadaćama i standardima srednjeg odgoja i obrazovanja
· prenositi učenicima što stručnije znanja iz svojega predmeta ili područja
· osigurati istinitost podataka i prezentaciju sadržaja primjerenu nastavnom predmetu
· obrađivati nastavne sadržaje na način prihvatljiv, i razumljiv učenicima
· pridonositi intelektualnom razvoju učenika
· ocjenjivati učenička dostignuća pravodobno, pošteno, stručno i objektivno
· saslušati i uvažavati učenikovo mišljenje
· biti objektivni i nepristrani pri ocjenjivanju učenika, uz obvezu suzdržavanja od svih postupanja kojima bi se određeni učenici preferirali, a kod drugih učenika stvarao osjećaj manje vrijednosti
· uvažavati i prihvaćati učenike s različitim sposobnostima i interesima, i omogućiti im odgovarajući intelektualni, emocionalni, moralni i duhovni razvoj u skladu s njihovim mogućnostima
· poštovati i uvažavati učenikove sposobnosti, te se s posebnom pažnjom odnositi prema učenicima s teškoćama u učenju i teškoćama u razvoju
· razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske. 





Članak 8.

Učenici su dužni nastavnike upoznati sa svim okolnostima koje imaju utjecaj na ispunjenje obveza u odgojno-obrazovnom radu.
U ispunjavanju nastavnih obveza učenici ne smiju rabiti nedopuštena tehnička pomagala, prepisivati od kolega ili se na drugi način služiti nedopuštenim radnjama.

Članak 9.

Učitelji ne smiju učenikova znanja i radove koristiti za svoje osobne potrebe ili probitke.

Članak 10.

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima.

Članak 11.

Učitelji  i stručni suradnici, dužni su postupati jednako prema svim učenicima bez diskriminacije ili povlašćivanja na temelju rase, boje kože, dobi, spola, nacionalnosti, etničke ili vjerske pripadnosti, socijalnog ili imovnog statusa, obiteljske situacije ili bilo kojoj drugoj osnovi. 

Članak 12.

Učenike treba odgajati, i obrazovati u skladu s temeljnim ljudskim vrijednostima: istine, mira, ispravnog postupanja, ljubavi i nenasilja. 

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljublju. 

Članak 13.

Učitelji i stručni suradnici, trebaju odgajati učenike prema načelu postizanja sklada misli, riječi i djela, u čemu trebaju biti primjer i uzor učenicima. 

Kod učenika treba poticati slobodan, odgovoran i ozbiljan pristup učenju uz primjenu najboljih stručnih, profesionalnih i znanstvenih metoda.

Učenike treba motivirati na učenje i druge oblike stvaralaštva, poticati na izražavanje vlastitog mišljenja te kod njih razvijati samopouzdanje. 




Članak 14.

Učitelji trebaju biti objektivni, i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod drugih učenika stvarao osjećaj manje vrijednosti.

Dužnost je učitelja i stručnih suradnika, uvažavati i prihvaćati učenike s različitim sposobnostima i interesima i omogućiti intelektualni, emocionalni, moralni i duhovni razvitak u skladu s njegovim mogućnostima.

Članak 15.

Zabranjeno je fizičko kažnjavanje učenika te svaka metoda psihološkog pritiska kojom se učenik dovodi u ponižavajući položaj, ili se njime stvara osjećaj manje vrijednosti ili povrede dostojanstva učenika. 

Zabranjeno je kažnjavanje neposluha učenika, udaljavanjem iz razreda, osim ako su udaljeni iz razloga što su upućeni stručnoj službi, ili ravnatelju škole. 

Kod saznanja o bilo kakvom obliku fizičkog, ili psihičkog nasilja nad učenicima, ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku izvijestiti ravnatelja Škole koji je o tome obvezan obavijestiti nadležne institucije.

Članak 16.

U obavljanju odgojno-obrazovne struke učitelji, i stručni suradnici dužni su osobito brižno i odgovorno postupati sa svim informacijama kojima raspolažu o učenicima ili njihovim obiteljima uz obvezu da svi ti podaci predstavljaju profesionalnu tajnu. 

Dužnost čuvanja službene, i profesionalne tajne obvezuje i nakon prestanka rada u Školi, osim u situacijama kada je to odredbama zakona propisano, odnosno u postupcima pred nadležnim tijelima. 









ODNOS ZAPOSLENIKA ŠKOLE PREMA RODITELJIMA, SKRBNICIMA I DRUGIM GRAĐANIMA


Članak 17.

Učitelji, stručni suradnici i ostali radnici trebaju imati suradničke i suodgovorne odnose s roditeljima, odnosno skrbnicima učenika.

U odnosu prema roditeljima, skrbnicima i drugim građanima djelatnik škole treba nastupati pristojno, savjesno i profesionalno.

Kod obavljanja poslova, djelatnik škole treba primijeniti svoje stručno znanje na način da roditeljima, skrbnicima i građanima pomaže u ostvarivanju prava u djelatnosti odgoja i obrazovanja.

Članak 18.

U službenoj komunikaciji s roditeljima, skrbnicima i drugim građanima, djelatnik škole se treba služiti hrvatskim jezikom i razumljivo se izražavati.

Na molbu ili zahtjev roditelja ili skrbnika učenika, učitelji su ga dužni primiti na razgovor te saslušati ako se time ne remeti nastavni proces.

U vrijeme predviđeno za informacije učitelj je dužan biti dostupan svim roditeljima zainteresiranim za razgovor. 

Posebnu pozornost djelatnik škole treba obratiti na osobe s invaliditetom i druge osobe s posebnim potrebama.

Članak 19.

Djelatniku škole nije dopušteno od roditelja, skrbnika ili drugih građana primati darove, usluge ili ih poticati na darivanje, pružanje usluga osobama za koje postoji izvjesnost da su u svezi sa radnicima škole.

Djelatnik škole se treba suzdržavati od svih oblika korupcije, a svojom aktivnošću kod svih poticati spoznaju o štetnosti korupcije.

Članak 20.
Odnos učitelja, stručnih suradnika i ostalih radnika prema roditeljima ili skrbnicima treba biti tolerantan uz obvezu uvažavanja stavova roditelja ili skrbnika, vodeći računa o dobrobiti djeteta. 

Učitelji su dužni izvješćivati roditelje o uspjehu učenika, ponašanju i aktivnostima učenika te izostancima s nastave. 

Prema strankama  učitelji, i stručni suradnici obvezni su se ponašati kulturno i susretljivo i dati svaku informaciju kojom raspolažu, odnosno uputiti ih nadležnoj osobi ili tijelu. 





MEĐUSOBNI ODNOSI IZMEĐU RADNIKA ŠKOLE


Članak 21.

Međusobni odnosi učitelja i stručnih suradnika treba biti suradnički, temeljiti se na međusobnom poštovanju, kolegijalnosti, uvažavanju, međusobnoj pomoći i suradnji te profesionalnoj  i ljudskoj solidarnosti.

Učitelji, stručni suradnici i ostali radnici dužni su se suzdržavati od ponašanja kojima mogu povrijediti stručni ugled ili način rada drugog učitelja, stručnog suradnika ili drugog radnika Škole. 

Kod ukazivanja na određena postupanja, ili ponašanja drugih učitelja, stručnih suradnika odnosno ostalih radnika Škole treba postupati korektno i obazrivo, pazeći da primjedbom, ili kritikom ne povrijedi ugled ili dostojanstvo osobe na čiji se rad ili postupanje ukazuje. 


Članak 22.

Djelatnik škole  ne smije druge kolege ometati u obavljanju njihovih poslova.
Djelatnici škole trebaju redovito razmjenjivati informacije i mišljenja o radnim i stručnim pitanjima.
Djelatnik škole treba poštovati položaj svojih kolega, i s njima raditi u interesu što kvalitetnijeg obavljanja školske djelatnosti.


Članak 23.

U okviru svoga položaja ravnatelj Škole treba poticati djelatnike škole na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.





JAVNO NASTUPANJE RADNIKA ŠKOLE

Članak 24.

Školska tijela trebaju poticati djelatnike škole na javno nastupanje, slobodu izražavanja i iznošenja svojih gledišta.

Članak 25.

Kod javnih nastupa u kojima predstavlja Školu, djelatnik škole može iznositi školska stajališta u skladu s dobivenim ovlastima i svojim stručnim znanjem.
Kod javnih nastupa u kojima djelatnik škole ne predstavlja Školu, a koji su tematski povezani sa Školom, djelatnik škole je dužan naglasiti da iznosi osobno gledište.



ETIČKO POVJERENSTVO

Članak 26.

Za praćenje primjene odredaba Etičkog kodeksa, i ispunjavanja obveza iz etičkog kodeksa u Školi se osniva etičko povjerenstvo.

Članak 27.

Etičko povjerenstvo ima 3 člana, predsjednika te još dva člana. Također se bira i 1 zamjenik u slučaju izuzeća bilo kojeg člana etičkog povjerenstva zbog sukoba interesa. U slučaju sukoba interesa, član školskog povjerenstva koji je u sukobu interesa bit će izuzet, a na njegovo mjesto bit će imenovan zamjenik.   
Etičko povjerenstvo Škole imenuje ravnatelj Škole, na prijedlog Učiteljskog vijeća.
Mandat etičkog povjerenstva je četiri godine, s time da se mogu ponovno imenovati.

Članak 28.

Radnici koji se primaju u radni odnos moraju se upoznati s odredbama etičkog kodeksa, te ga nakon stupanja na rad trebaju odmah primjenjivati.


Članak 29.

Pitanja iz svoje nadležnosti etičko povjerenstvo rješava zaključkom.
Zaključak iz stavka 1. ovoga članka etičko povjerenstvo donosi natpolovičnom većinom.


Članak 30.

Etičko povjerenstvo na kraju mandata dostavlja ravnatelju izvješće o svom radu.
Način rada etičkog povjerenstva uređuje se poslovnikom.


PRITUŽBE ZBOG KRŠENJA ODREDABA ETIČKOG KODEKSA



Članak 31.

Djelatnik škole, učenik, roditelj, skrbnik i drugi građanin koji smatra da je neki od obveznika primjene etičkog kodeksa postupio suprotno odredbama kodeksa, može dostaviti svoju pritužbu etičkom povjerenstvu.
Pritužba se može podnijeti u pisanom obliku ili u zapisnik u tajništvu Škole.



Članak 32.

Pritužba iz 31. članka  ovog Etičkog kodeksa mora sadržavati podatke:
· opisu činjeničnog stanja
· odredbama etičkog kodeksa koje su činjenjem ili propuštanjem povrijeđene.

Članak 33.

Pritužbu podnositelja etičko povjerenstvo treba riješiti, i svoj zaključak u pisanom obliku, dostaviti podnositelju, u roku do 30 dana od dana primitka pritužbe.


UPOZNAVANJE NOVIH DJELATNIKA ŠKOLE S ODREDBAMA ETIČKOG KODEKSA

Članak 34.

Ravnatelj Škole, dužan je, sve radnike koji se primaju u radni odnos, upoznati s odredbama ovog Etičkog kodeksa.
Radnici, koji se primaju u radni odnos moraju, prije potpisivanja Ugovora o radu, moraju biti upoznati s odredbama ovog Etičkog kodeksa. 
Radnici, koji se primaju u radni odnos moraju ga nakon stupanja na rad, odmah primjenjivati. 

JAVNOST ETIČKOG KODEKSA

Članak 35.

Etički kodeks se obvezno objavljuje na mrežnim stranicama škole, na oglasnoj ploči Škole, kako bi svi radnici, učenici, roditelji i drugi građani bili upoznati s njegovim odredbama.

OSTALE ODREDBE 

Članak 36.

Tumačenje odredaba ovog Etičkog kodeksa daje Školski odbor.


STUPANJE NA SNAGU
Članak 37.

Stupanjem na snagu ovog Etičkog kodeksa prestaje važiti  Etički kodeks od  06.07.2009. godine,  KLASA :011-03/09-01-466/1 , URBROJ : 2198-1-40-09-01      

Članak 38.

Ovaj Etički kodeks stupa na snagu osmog dana od objave na oglasnoj ploči Škole.


						
KLASA : 011-03/26-02/02
URBROJ : 2198-1-40-26-1 
U Bibinjama , 01.10.2026

                                                                  PREDSJEDNICA ŠKOLSKOG ODBORA

                                                                         ____________________________
                                                             Lidija  Sorić                                                           


Ovaj Etički kodeks objavljen je na oglasnoj ploči Škole dana  02.10.2026.godine.

   
                                                                                                  RAVNATELJICA
                                                                                        
                                                                                        ______________________
                                                                                                  Marina  Lisica

